ข้อบัญญัติองค์การบริหารส่วนตำบลนนทรี เรื่อง การควบคุมการเลี้ยงหรือปล่อยสุนัขและแมว พ.ศ. 2559

ข้อบัญญัติองค์การบริหารส่วนตำบลนนทรี

ข้อบัญญัติองค์การบริหารส่วนตำบลนนทรี
เรื่อง
การควบคุมการเลี้ยงหรือปล่อยสุนัขและแมว
พ.ศ. ๒๕๕๙

โดยที่เป็นการสมควรตราข้อบัญญัติองค์การบริหารส่วนตำบลนนทรี
ว่าด้วยการควบคุมการเลี้ยงหรือปล่อยสุนัขและแมว

อาศัยอำนาจตามความในมาตรา
๗๑ แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕) พ.ศ.๒๕๔๖ ประกอบกับมาตรา ๒๙
แห่งพระราชบัญญัติการสาธารณสุข พ.ศ. ๒๕๓๕ องค์การบริหารส่วนตำบลนนทรีโดยความเห็นชอบของสภาองค์การบริหารส่วนตำบลนนทรีและนายอำเภอกบินทร์บุรี
จึงตราข้อบัญญัติไว้ ดังต่อไปนี้

ข้อ ๑ 
ข้อบัญญัตินี้เรียกว่า ข้อบัญญัติองค์การบริหารส่วนตำบลนนทรี
เรื่อง การควบคุมการเลี้ยง
หรือปล่อยสุนัขและแมว พ.ศ. ๒๕๕๙

ข้อ
๒[๑] 
ข้อบัญญัตินี้ให้ใช้บังคับในเขตองค์การบริหารส่วนตำบลนนทรีนับแต่วันถัดจากวันประกาศ
ในราชกิจจานุเบกษาเป็นต้นไป

ข้อ
๓  บรรดาข้อบัญญัติ ระเบียบ ประกาศ
หรือคำสั่งอื่นใดในส่วนที่ได้ตราไว้แล้วในข้อบัญญัตินี้หรือซึ่งขัดหรือแย้งกับข้อบัญญัตินี้ให้ใช้ข้อบัญญัตินี้แทน

ข้อ
๔ 
ความในข้อบัญญัตินี้มิให้ใช้บังคับแก่สุนัขและแมวของทางราชการ

ข้อ
๕  ในข้อบัญญัตินี้
เจ้าของสุนัขหรือเจ้าของแมว หมายความว่า เจ้าของหรือผู้ครอบครองสุนัขหรือแมว
การปล่อยสุนัขหรือแมว
หมายความว่า การกระทำใด ๆ ที่ทำให้สุนัขหรือแมวพ้นไปจากความรับผิดชอบเลี้ยงดูของตนหรือปล่อยให้อยู่นอกสถานที่โดยปราศจากการควบคุม
ที่หรือทางสาธารณะ หมายความว่า
สถานที่หรือทางซึ่งมิใช่ของเอกชน และประชาชนสามารถใช้ประโยชน์หรือใช้สัญจรได้
สิ่งปฏิกูล หมายความว่า อุจจาระหรือปัสสาวะ
และให้หมายรวมถึงสิ่งอื่นใดซึ่งเป็นสิ่งโสโครกหรือมีกลิ่นเหม็น
การจัดทำทะเบียนสุนัขและแมว หมายความว่า
การให้เจ้าของสุนัขหรือแมวแจ้งต่อพนักงานเจ้าหน้าที่เพื่อบันทึกรายละเอียดรูปพรรณสัณฐานและประวัติของสุนัขหรือแมว
โดยมีการระบุตัวสุนัข และแมวอย่างชัดเจนเป็นการถาวร ไม่สามารถเปลี่ยนแปลงได้
พร้อมจัดทำบัตรประจำตัวสุนัขหรือแมว
สุนัขควบคุมพิเศษ หมายความว่า
(๑)
สุนัขสายพันธุ์ดุร้าย เช่น พิทบูลเทอเรีย บูลเทอเรีย สเตฟฟอร์ดเชอร์บูลเทอเรีย
รอทไวเลอร์ และฟิล่าบราซิลเรียโร เป็นต้น
(๒)
สุนัขที่มีประวัติทำร้ายคนหรือพยายามทำร้ายคน
เจ้าพนักงานท้องถิ่น หมายความว่า
นายกองค์การบริหารส่วนตำบลนนทรี
เจ้าพนักงานสาธารณสุข หมายความว่า เจ้าพนักงานซึ่งได้รับการแต่งตั้งจากรัฐมนตรีว่าการกระทรวงสาธารณสุขตามมาตรา
๕ วรรคหนึ่ง แห่งพระราชบัญญัติการสาธารณสุข พ.ศ. ๒๕๓๕
พนักงานเจ้าหน้าที่ หมายความว่า
พนักงานส่วนตำบลผู้ซึ่งได้รับการแต่งตั้งจาก เจ้าพนักงานท้องถิ่นตามมาตรา ๔๔
วรรคสอง แห่งพระราชบัญญัติการสาธารณสุข พ.ศ. ๒๕๓๕

ข้อ
๖ 
ให้นายกองค์การบริหารส่วนตำบลนนทรีรักษาการตามข้อบัญญัตินี้และให้มีอำนาจออกระเบียบ
ประกาศ หรือคำสั่งเพื่อปฏิบัติการให้เป็นไปตามข้อบัญญัตินี้

หมวด ๑
บททั่วไป

ข้อ
๗ 
ให้พื้นที่องค์การบริหารส่วนตำบลเป็นเขตควบคุมการเลี้ยงหรือปล่อยสุนัขและแมว

ข้อ
๘ 
ห้ามผู้ใดปล่อยสุนัขหรือแมวในที่หรือทางสาธารณะ
หรือในที่อื่นใดในเขตองค์การบริหารส่วนตำบลนนทรีตามที่ได้ประกาศกำหนดไว้

หมวด ๒
การจัดทำทะเบียนสุนัขและแมว

ข้อ ๙ 
เจ้าของสุนัขหรือแมวมีหน้าที่ต้องแจ้งต่อพนักงานเจ้าหน้าที่เพื่อจัดทำทะเบียนสุนัขและแมว ณ
องค์การบริหารส่วนตำบลนนทรีหรือสถานที่อื่นใดที่กำหนดภายใน ๑๒๐ วัน
นับแต่วันที่สุนัขหรือแมวเกิดหรือภายใน ๖๐
วันนับแต่วันที่นำสุนัขหรือแมวมาเลี้ยงในเขตพื้นที่องค์การบริหารส่วนตำบลนนทรี

ข้อ
๑๐ 
การจัดทำทะเบียนสุนัขและแมวให้เจ้าของสัตว์ยื่นคำขอพร้อมเอกสาร
ประกอบด้วยสำเนาบัตรประจำตัวประชาชน
สำเนาทะเบียนบ้านอันเป็นสถานที่ซึ่งสัตว์อาศัยอยู่
และรูปถ่ายของสัตว์ซึ่งถ่ายไว้ไม่เกินสองเดือน

ข้อ
๑๑ 
เมื่อพนักงานเจ้าหน้าที่ได้ตรวจสอบความสมบูรณ์ของคำขอจัดทำทะเบียนสุนัขและแมวแล้ว
ปรากฏว่าเอกสารและหลักฐานสมบูรณ์ถูกต้องให้ออกบัตรประจำตัวสุนัขและแมว
ให้แก่ผู้ยื่นคำขอ

ข้อ
๑๒ 
ในกรณีดังต่อไปนี้ให้ดำเนินการภายในสามสิบวัน
(๑)
เมื่อมีการย้ายที่อยู่ของสุนัขหรือแมว หรือในกรณีสุนัขหรือแมวได้ตายลง
หรือกรณีที่สุนัขหรือแมวได้หายไป ให้เจ้าของสัตว์มีหน้าที่ต้องแจ้งต่อพนักงานเจ้าหน้าที่ภายในสามสิบวันนับแต่วันที่ทราบ
ในกรณีที่สัตว์หายไปต่อมาได้สัตว์ดังกล่าวกลับคืนมาให้เจ้าของมีหน้าที่ต้องแจ้งด้วย
(๒) เมื่อบัตรประจำตัวสุนัขหรือแมวสูญหาย ถูกทำลาย
หรือชำรุดในสาระสำคัญ ให้เจ้าของสัตว์มีหน้าที่ต้องแจ้งต่อพนักงานเจ้าหน้าที่เพื่อทำบัตรประจำตัวสุนัขหรือแมวฉบับใหม่

หมวด ๓
การควบคุมการเลี้ยงสุนัขและแมว

ข้อ
๑๓  ในการเลี้ยงสุนัขหรือแมว
เจ้าของสัตว์ต้องปฏิบัติตามหลักเกณฑ์ดังนี้
(๑)
จัดให้มีสถานที่เลี้ยงสัตว์ที่มั่นคงแข็งแรง
ตามความเหมาะสมแก่ประเภทและชนิดของสัตว์ และมีขนาดเพียงพอแก่การดำรงชีวิตของสัตว์
มีแสงสว่างและการระบายอากาศที่เพียงพอ
มีระบบการระบายน้ำและการบำบัดของเสียที่เกิดขึ้นอย่างถูกสุขลักษณะ
และต้องเลี้ยงสัตว์เฉพาะในเขตบ้าน
ตามทะเบียนบ้านที่ระบุไว้ในทะเบียนสุนัขหรือแมวเท่านั้น
(๒)
รักษาสถานที่เลี้ยงสัตว์ให้สะอาดอยู่เสมอให้เลี้ยงสัตว์ภายในสถานที่ของตน
และไม่เลี้ยงสัตว์ในสถานที่ที่เจ้าพนักงานท้องถิ่นกำหนด
(๓)
รับผิดชอบต่อชีวิตความเป็นอยู่และเลี้ยงดูให้อาหารเพื่อการดำรงชีพปกติของสุนัขหรือแมว
จัดให้มีการเสริมภูมิคุ้มกันโรคในสัตว์เพื่อป้องกันโรคติดต่อจากสัตว์มาสู่คน
และมีหน้าที่นำสุนัขหรือแมวไปพบสัตวแพทย์เพื่อทำการตรวจรักษาเมื่อสัตว์เจ็บป่วย
(๔)
กำจัดซากสัตว์และมูลสัตว์ให้ถูกสุขลักษณะ

ข้อ
๑๔ 
ในกรณีที่มีเหตุควรสงสัยว่าสัตว์เลี้ยงนั้นเป็นโรคอันอาจเป็นอันตรายแก่สุขภาพของบุคคลทั่วไป
ให้เจ้าของสัตว์แยกกักสัตว์นั้นต่างหาก และแจ้งให้องค์การบริหารส่วนตำบลนนทรีทราบ
และต้องปฏิบัติตามคำแนะนำของสัตวแพทย์

ข้อ
๑๕ 
เจ้าของสัตว์ต้องจัดการให้สุนัขหรือแมวได้รับการฉีดวัคซีนป้องกันโรคพิษสุนัขบ้าครั้งแรกเมื่อสุนัขและแมวอายุประมาณ
๒  ๔ เดือน และครั้งต่อไปตามที่กำหนดในใบรับรองการฉีดวัคซีนป้องกันโรคพิษสุนัขบ้าตามกำหนดเวลา
และเมื่อปรากฏว่าสัตว์ของตนมีอาการของโรคพิษสุนัขบ้าให้แจ้งต่อองค์การบริหารส่วนตำบลนนทรีภายใน
๒๔ ชั่วโมงนับแต่เวลาที่สัตว์นั้นแสดงอาการ

ข้อ
๑๖ 
เจ้าของสุนัขและแมวมีหน้าที่ระวังและรับผิดชอบมลภาวะด้านเสียง
กลิ่นที่รบกวนผู้อื่น และสิ่งปฏิกูล รวมตลอดถึงอันตรายต่อสุขภาพร่างกายและชีวิตของผู้อื่น

ข้อ
๑๗ 
กรณีเจ้าของสุนัขหรือแมวไม่สามารถเลี้ยงดูสัตว์ได้อีกต่อไป
เจ้าของต้องมอบสัตว์พร้อมบัตรประจำตัวของสัตว์ให้กับบุคคลอื่นที่ยินยอมด้วยความสมัครใจ
และเจ้าของใหม่ต้องแจ้งต่อพนักงานเจ้าหน้าที่ภายในสามสิบวันนับแต่วันที่นำสัตว์มาเลี้ยง

หมวด ๔
การนำสุนัขและแมวออกนอกสถานที่เลี้ยง

ข้อ
๑๘ 
การนำสุนัขหรือแมวออกนอกสถานที่เลี้ยง
เจ้าของต้องพกพาบัตรประจำตัวสุนัขและแมว
ตลอดเวลาและต้องแสดงบัตรเมื่อเจ้าหน้าที่เรียกตรวจ
เจ้าของสุนัขและแมวต้องควบคุมสัตว์ด้วยเครื่องควบคุมที่แข็งแรงพอที่จะหยุดยั้งสัตว์มิให้ทำร้ายผู้อื่นที่มิใช่เจ้าของ
หรือทำความเสียหายให้เกิดกับสิ่งของสาธารณะหรือบุคคลอื่นได้ทันท่วงที

ข้อ
๑๙ 
การนำสุนัขควบคุมพิเศษออกนอกสถานที่เลี้ยงเจ้าของสุนัขจะต้องจัดให้สุนัขสวมใส่อุปกรณ์ครอบปากและผูกสายลากจูงที่แข็งแรง
และต้องจับสายลากจูงห่างจากตัวสุนัขไม่เกินห้าสิบเซนติเมตรโดยตลอดเวลา
ความในวรรคหนึ่งมิให้ใช้บังคับในกรณี
ดังต่อไปนี้
(๑)
ขณะที่สุนัขอยู่ในระหว่างการประกวดการแสดงหรือการประกอบกิจกรรมอื่นใดในทำนองเดียวกัน แต่ผู้จัดงานจะต้องมีมาตรการในการป้องกันสุนัขหรือแมวมิให้ทำร้ายคน
(๒)
ขณะที่สุนัขอยู่ในการฝึกหัด
แต่ผู้ฝึกจะต้องมีมาตรการในการป้องกันมิให้สุนัขหรือแมวทำร้ายคน
(๓)
ในขณะที่สุนัขยู่ในกรงที่ขังหรือเครื่องควบคุมอื่นใดที่มั่นคงแข็งแรงเพียงพอที่จะป้องกันมิให้สัตว์เข้าถึงบุคคลภายนอก

ข้อ
๒๐ 
ห้ามบุคคลอายุต่ำกว่าสิบห้าปีหรือเกินกว่าหกสิบห้าปีนำสุนัขควบคุมพิเศษออกนอกสถานที่เลี้ยง
เว้นแต่จะอยู่ในกรง ที่ขัง
หรือเครื่องควบคุมอื่นที่มั่นคงแข็งแรงเพียงพอที่จะป้องกันสุนัขมิให้เข้าถึงบุคคลภายนอก

หมวด ๕
อำนาจหน้าที่ของเจ้าพนักงาน

ข้อ
๒๑ 
เจ้าของสุนัขหรือแมวต้องอำนวยความสะดวกแก่พนักงานเจ้าหน้าที่ในการตรวจสอบตามอำนาจหน้าที่ที่กำหนดไว้ตามกฎหมายว่าด้วยการสาธารณสุข
เจ้าของสุนัขหรือแมวต้องแสดงข้อมูลหลักฐานต่าง ๆ
เกี่ยวกับสุนัขหรือแมว เมื่อพนักงานเจ้าหน้าที่ร้องของสำหรับการปฏิบัติหน้าที่ตามกฎหมาย

ข้อ
๒๒ 
ในกรณีที่มีเรื่องร้องเรียนเกี่ยวกับการเลี้ยงสุนัขหรือแมว
พนักงานเจ้าหน้าที่จะต้องไม่เปิดเผยข้อมูลเกี่ยวกับผู้ร้องเรียนและเจ้าของสุนัขหรือแมวจะต้องปฏิบัติตามคำแนะนำของพนักงานเจ้าหน้าที่คำสั่งของเจ้าพนักงานสาธารณสุขหรือเจ้าพนักงานท้องถิ่น

หมวด ๖
บทกำหนดโทษ

ข้อ ๒๓ 
ผู้ใดฝ่าฝืนหรือไม่ปฏิบัติตามข้อบัญญัตินี้มีความผิดต้องระวางโทษปรับไม่เกินหนึ่งพันบาท

บทเฉพาะกาล

ข้อ
๒๔ 
เจ้าของสุนัขหรือแมวที่เลี้ยงสุนัขหรือแมวไว้ก่อนวันที่ข้อบัญญัตินี้มีผลใช้บังคับต้องยื่นคำขอต่อพนักงานเจ้าหน้าที่เพื่อจัดทำทะเบียนสุนัขหรือแมวให้แล้วเสร็จภายในหนึ่งปีนับแต่วันที่ข้อบัญญัตินี้มีผลใช้บังคับ

ประกาศ ณ วันที่ ๑๙
ธันวาคม พ.ศ. ๒๕๕๙
ประเสริฐ  แววนำ
นายกองค์การบริหารส่วนตำบลนนทรี

ปุณิกา/อัญชลี/จัดทำ
๒๗ มิถุนายน
๒๕๖๐

นุสรา/ตรวจ
๑๐ กันยายน
๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๑๖๙ ง/หน้า ๑๕๐/๒๖ มิถุนายน ๒๕๖๐